Singende kankerlyer verower harte met liedjie, lewensverhaalNightbirde. (Foto: Facebook/Nightbirde) Jane Marczweski, die 30-jarige sangeres wat as Nightbirde bekend staan wanneer sy sing, se onlangse oudisie vir die 16de seisoen van America’s Got Talent het harte wêreldwyd verower met ŉ oorspronklike liedjie uit haar pen. Voordat sy begin sing het, het Nightbirde aan die beoordelaars gesê sy is ŉ kankerlyer wat tans nog kanker in haar longe, ruggraat en lewer het. Sy het later ook gesê sy het volgens dokters net ŉ 2% kans op oorlewing. Haar liedjie “It’s Okay” en haar outentieke, eteriese stem het Simon Cowell, Heidi Klum, Howie Mandel en Sofia Vergara uitgeboul. Die YouTube-video van die oudisie op America’s Got Talent se amptelike kanaal het reeds meer as 10 miljoen trefslae. Die video het ook soos ŉ veldbrand op sosiale media versprei. Mandel het gesê dat “niemand ooit sou weet [dat sy aan kanker ly] nie”, waarop Nightbirde geantwoord het: “Dankie. Dit is belangrik dat almal weet dat ek soveel meer is as die slegte goed wat met my gebeur. “Jy kan nie wag tot die lewe nie meer moeilik is voordat jy besluit om gelukkig te wees nie.” Cowell het uiteindelik vir Nightbirde die sogenaamde “golden buzzer” gegee, wat beteken dat sy outomaties deurgaan na die finale uitdunrondes wat regstreeks plaasvind. Hy het ook vir haar ŉ drukkie op die verhoog gegee. “Alles daaromtrent was baie spesiaal,” het hy oor die oudisie gesê. Nightbirde, van Zanesville in Ohio, het vertel dat sy nie werk nie aangesien sy ŉ kankerstryd voer en dat sy vir die derde keer met kanker worstel. Sy het in ŉ bloginskrywing gesê kanker is op Oujaarsdag in 2019 by haar gediagnoseer. Volgens die inskrywing het sy “’n ontelbare hoeveelheid gewasse regdeur haar longe, lewer, limfkliere, ribbes en ruggraat” gehad. “Ek is heeltemal oorweldig en sprakeloos,” het Nightbirde aan NBCi4.com gesê in ŉ onderhoud ná die oudisie. “Dit gaan my lank vat om te verwerk wat gebeur het. Dit is so ongelooflik.” Sy het in dieselfde onderhoud gesê sy is nog steeds siek, maar dat sy goed vaar. “Dit is vir my net wonderwerk op wonderwerk op wonderwerk.” Kyk hier na die video van Nightbirde se oudisie met die liedjie “It’s Okay”: